ועדת הכספים, כנסת 16, פרוטוקול מספר , 2005-02-28 13:30

יעקב ליצמן: שלום לכולכם, אני פותח את ישיבת הוועדה.

יעקב ליצמן: הישיבה זומנה היום בנושא מתן אשראי כספי לרשויות המקומיות.

יעקב ליצמן: הבנו שקיימת "איזושהי" בעיה – איזושהי במרכאות.

יעקב ליצמן: אבקש להתעדכן האם הרשויות המקומיות קבלו את האשראי.

יעקב ליצמן: לא?

יעקב ליצמן: לא להאמין.

אבשלום וילן: אדוני היושב ראש, בישיבה הקודמת הודעת שסיכמת עם שר האוצר שהיום יגיע השר בשעה 13:00.

יעקב ליצמן: לא אמרתי שסיכמת זאת עם השר; סיכמתי שיתקיים דיון.

יעקב ליצמן: אמרתי שלא בטוח שהשר יגיע – אני מוכרח לדייק.

יעקב ליצמן: אמרתי שיתקיים דיון עם משרד האוצר.

יעקב ליצמן: פניתי לשר, קיבלנו אישור על הישיבה.

יעקב ליצמן: לא קיבלנו התחייבות על נוכחותו של שר האוצר בדיון.

רוחמה אברהם-בלילא: אדוני היושב ראש, ביקשתי לזמן גם את איתן רוב בשל התשלומים של המע"מ - - -

יעקב ליצמן: אבל זה לא הנושא עכשיו.

רוחמה אברהם-בלילא: אבל זה חלק מהעסקה הכוללת - - -

יעקב ליצמן: לא דיברנו על חלק; דיברנו פרופר על נושא האשראי.

יעקב ליצמן: בלא אשראי אין לנו רשויות מקומיות.

רוחמה אברהם-בלילא: אבל בעקבות העובדה שהבעיה הזאת לא נפתרת, רשויות מקומיות נאלצות--

יעקב ליצמן: נשמע את מנכ"ל משרד האוצר ולאחר מכן את מנכ"ל משרד הפנים.

יעקב ליצמן: לאחר מכן אני מקווה שלא יהיה צורך בדיון.

יעקב ליצמן: אדוני המנכ"ל, בבקשה.

יוסי בכר: צהריים טובים.

יוסי בכר: ראשית, ביקשתי רשות מהיושב ראש להשתחרר מוקדם, כיוון שאני צריך להיות נוכח בטקס הפרידה שאנחנו עורכים לנגיד בנק ישראל דוד קליין.

יוסי בכר: אנחנו עובדים על פתרון שיפתור את מצוקת האשראי של הרשויות המקומיות כחלק מתוכנית ההבראה.

יוסי בכר: אפשר ללכת אחורה לכל השתלשלות המאורעות, אבל ברשותכם אתחיל דווקא בסוף: בשבועיים האחרונים, בהם אני מעורב בתהליך הזה, היינו קרובים מאוד לסגירת הסדר עם אוצר השלטון המקומי, כך שהוא יספק את האשראי שצריך – ולהזכיר לכולכם, הוא מהווה השלמה של המענקים בסך 1.5 מיליארד ש"ח שמשרד האוצר היה אמור לספק לרשויות המקומיות.

יוסי בכר: בשלב מסוים הסתבר לנו – כפי שמסתבר פעמים רבות בעבודה של ממשלה – שברגע שבו אנחנו מעבירים המחאות זכות ונותנים תנאים טובים יותר על האשראי שאוצר השלטון המקומי מקבל, אנחנו מן הסתם צריכים להתחשב גם בבנקים אחרים, שאומרים: בכללים האלה אולי גם אנחנו רוצים להצטרף.

יוסי בכר: בעקבות זאת, אנחנו נכנסים לכל המערבולות של המערכות המשפטיות, של תנאים שווים ושל אי פגיעה בבטחונות - ולוואי שזה היה ענין עסקי בלבד.

יוסי בכר: אם היה מדובר בענין עסקי בלבד – גם גדעון וגם אנוכי היינו פותרים את הנושא לפני שבועיים וחצי.

יוסי בכר: אבל מה לעשות, אנחנו צריכים ללכת דרך כל הפרוצדורות, שהן לגיטימיות כאשר ממשלה הולכת ומתקשרת עם בנקים או עם כל גוף עסקי אחר.

יוסי בכר: אנחנו נמצאים בישורת האחרונה של הבאת פתרון לנושא.

יוסי בכר: לפני שבוע הבנו שאנחנו לא נפתור את זה במסגרת הזמן שקצבנו לעצמנו – כשבוע; שוב, אני סופר את זה מהיום שבו אני נכנסתי לתמונה – ולפיכך הבאנו פתרון זמני, שמיועד להחליף את האשראי שהרשויות אמורות לקבל בטווח הקצר מהבנקים: לתת לרשויות אוויר לנשימה – להזרים 220 מיליוני ש"ח, שמהווים למעשה תחליף לכסף שהרשויות היו אמורות לקבל מהמערכת הבנקאית.

יוסי בכר: הסכום הזה הועבר למשרד הפנים כבר ביום חמישי האחרון.

יוסי בכר: אם אני יכול לפנות בבקשה לכולם, מה שאנחנו צריכים כרגע זה פשוט קצת שקט.

יוסי בכר: זה שכל הזמן ישאלו אותנו מתי זה קורה, ויצעקו--

יעקב ליצמן: השאלה היא אם מישהו יקרוס בינתיים.

יוסי בכר: אף אחד לא יקרוס.

רוחמה אברהם-בלילא: איך אתה מבקש קצת שקט כשישבת כאן לפני חמשה חודשים והבטחתם את ההבטחה הזאת?

רוחמה אברהם-בלילא: מה אתה רוצה, שבאמת נשב בשקט ונבלע את הצפרדעים?

רוחמה אברהם-בלילא: אם מתפקידנו לא יהיה להעלות את זה על סדר היום, תפקידו של מי יהיה לדבר על זה?

רוחמה אברהם-בלילא: תגיד שאתה רוצה שיניחו לך למשך שבוע-שבועיים עד שתמצא את הפתרון.

רוחמה אברהם-בלילא: אבל קצת שקט?

רוחמה אברהם-בלילא: אתה לא תסתום לנו את הפה.

רוחמה אברהם-בלילא: עם כל הכבוד לך, יוסי, אתה לא יכול לבקש מאתנו לסתום את הפה.

ניסן סלומינסקי: - - -

יוסי בכר: אני רוצה להתנצל, ואני חושב שלא הובנתי כראוי.

יוסי בכר: כל מה שאמרתי הוא בדיוק במסגרת הדברים שחברת הכנסת אברהם הזכירה כרגע.

יוסי בכר: אין לי כל תלונות נגדכם.

יוסי בכר: מצד שני, תבינו שאת העבר אנחנו לא יכולים לשנות.

יוסי בכר: אפשר לדון עכשיו בשאלה אם תיקון 31 היה בסדר או לא ואם ההתנהגות של המערכת הבנקאית היתה בסדר או לא.

יוסי בכר: עכשיו לא הזמן המתאים לניהול חשבונות.

יוסי בכר: יש כל כך הרבה נושאים שעומדים על הפרק – זה לא רלוונטי בשניה הזאת.

יוסי בכר: לכך התכוונתי.

יוסי בכר: כפי שאמרתי, אנחנו נמצאים בישורת האחרונה של מציאת הסדר.

יוסי בכר: זה אומר לדבר עם כל אחד מהבנקים ולהבין ולעמוד בהסכמים שכבר גובשו בין אוצר השלטון המקומי לבין הממשלה.

יוסי בכר: אנחנו פשוט מבקשים עוד קצת זמן, חס וחלילה שלא לסתום פיות.

יוסי בכר: קטונו מלבקש אפילו את זה.

יוסי בכר: כל מה שביקשנו זה קצת זמן.

יוסי בכר: אני חושב שאנחנו קרובים מאוד להביא לסיום הפרשה הזאת של אשראי הרשויות המקומיות.

יעקב ליצמן: תודה.

יעקב ליצמן: אדוני שר הפנים, בבקשה.

אופיר פינס-פז: אדוני יושב ראש הוועדה, אני רוצה להודות לך בפתח דבריי על כך שהואלת לכנס את הוועדה בדחיפות שכזאת.

אופיר פינס-פז: כמו כן, אני מבקש להודות לכל חברי הכנסת שהגיעו.

אופיר פינס-פז: לצערי, שר האוצר לא נמצא כאן, אבל מנכ"ל משרדו בהחלט מקובל עליי.

אופיר פינס-פז: בנוסף, התקיים אתמול דיון בממשלה בענין הזה.

אופיר פינס-פז: אני מבין את הדברים שאומר מנכ"ל משרד האוצר.

אופיר פינס-פז: הבעיה היא שבסופו של דבר הבעיה לא נפתרת ולא מסתדרת.

אופיר פינס-פז: אדוני היושב ראש, אם תשמעו את ראשי הרשויות שנמצאים כאן ואת ראשי הרשויות שלא נמצאים כאן – אגב, אחד מהם קיבל אתמול בלילה רימון לתוך הסלון.

אופיר פינס-פז: אני לא אומר שזה בהקשר לנושא, אבל זה בהקשר להתמודדות הקשה - יש סיר לחץ בשטח.

אופיר פינס-פז: רשויות פועלות מדי יום ברמה של להיות או לחדול.

אופיר פינס-פז: בממשלה יש מדינה של הממשלה ויש מדינה אמיתית, ומוכרחים לסגור את הפער הזה בין המדינה של הממשלה לבין המדינה האמיתית.

אופיר פינס-פז: אי אפשר לסכם עם השלטון המקומי הסכם שנחתם על ידי שר האוצר ועל ידי קודמי בתפקיד - סוכם על 1.5 מיליארדי ש"ח באשראי בנקאי במסגרת תוכניות הבראה ל-155 יישובים שבהם הכסף הזה איננו.

אופיר פינס-פז: אז אין תקציב מדינה – זה לא בידיו של שר האוצר או בידיי שלי - אבל גם אשראי בנקאי אין.

אופיר פינס-פז: במשך חמישה חודשים אנחנו עוזרים כל הזמן לרשויות הללו.

אופיר פינס-פז: אותם 220 מיליוני שקלים הם כסף של משרד הפנים – מיועד – שעושים לו הקדמת מימון.

אופיר פינס-פז: זה לא כסף אמיתי.

אופיר פינס-פז: אגב, עד רגע זה, במשך 10 ימים, עדיין לא חתמו לנו על כך שיש סיכום לגבי החזרת התקציב הזה לאחר אישור תקציב המדינה.

אופיר פינס-פז: עובדה – אני רק מתאר את העובדות.

אופיר פינס-פז: תבינו איזה ויה דלרוזה צריכים לעבור ביומיום לא רק ראשי רשויות אלא גם מנכ"ל משרד הפנים ושר הפנים.

אופיר פינס-פז: אין לזה התחלה, אמצע וסוף.

אופיר פינס-פז: אני לא בא בטענות למנכ"ל משרד האוצר - העניין הוטל עליו רק לאחרונה, והוא עושה מאמץ גדול מאוד כדי להגיע לפתרון.

אופיר פינס-פז: הבעיה היא שבזבזו שלושה חודשים במאבקים אינסופיים ובהתנהלות שאני לא רוצה להכנס אליה – מול גורם בנקאי אחד.

אופיר פינס-פז: היום מתנהלים מול כמה גורמים בנקאיים.

אופיר פינס-פז: בשורה התחתונה – אין כסף.

אופיר פינס-פז: אדוני יושב ראש הוועדה, כיוון שלצערי אני עדיין לא רואה את האור בקצה המנהרה, אני מבקש שוועדת הכספים תתנה את כל ענין אישור תקציב המדינה בכך שמדינת ישראל תעמוד במחוייבותה, ותעביר אשראי לשלטון המקומי כפי שהיא הבטיחה.

ניסן סלומינסקי: גם על האופוזיציה זה מקובל.

אופיר פינס-פז: שנית, אתמול התקיים דיון בממשלה, וראש הממשלה שאל את שר האוצר בפעם האלף כמה זמן זה ייקח.

אופיר פינס-פז: שר האוצר, שנכווה ברותחין נזהר בצוננין, לא אמר הפעם 48 שעות - פעם אחת הוא עשה את זה; הוא נתן למנכ"ל משרד האוצר להשיב.

אופיר פינס-פז: לאחר שהוא לחץ אותו מאוד, מנכ"ל משרד האוצר אמר שהוא מקווה שבתוך שבועיים.

אופיר פינס-פז: הוא לא התחייב.

אופיר פינס-פז: אני רק שואל שאלה אחת אמיתית, גם את ועדת הכספים וגם את האוצר: מה קורה אם בסוף אין הסכם אשראי?

חיים אורון: אדוני השר, יש כאן אי הבנה בתפקידים: אלו הן שאלות שאנחנו שואלים אתכם, לא אתם אותנו.

חיים אורון: עם כל הכבוד, אתם באים אלינו לשאול מה יהיה אם.

חיים אורון: בין אם התחלפו שרים ובין אם לאו – תפקידה של הממשלה הוא לשלוט.

חיים אורון: הכל התהפך כאן.

אופיר פינס-פז: אתה חושב שלחבר ועדת הכספים אין שום אחריות?

חיים אורון: אני מרגיש אחריות אישית על החוק המטומטם ששכנעתם אותי להעביר כאן.

יעקב ליצמן: חבר הכנסת אורון, אנחנו מתכוונים לנהוג בנושא כפי שנהגנו בנושא של "ביקור חולים":

יעקב ליצמן: מדי שבוע נקיים דיון בנושא האשראי.

יעקב ליצמן: אם לא נקבל תשובות, נזמין את שרי האוצר והפנים – אגב, נזמין גם את מנכ"ל משרד ראש הממשלה - ונבקש דיווח.

יעקב ליצמן: אם אני אשמע כאן שיש סיכוי – אולי נקיים את הדיון פעם נוספת ביום חמישי הקרוב.

יעקב ליצמן: אנחנו לא נתעייף, ואני מקווה שגם אתם לא תתעייפו.

יעקב ליצמן: אני אבקש גם מהשר וגם מהמנכ"לים להופיע בוועדת הכספים.

איוב קרא: אבל תוך כמה שבועות.

איוב קרא: לא נשארו הרבה שבועות כדי לעשות את זה.

יעקב ליצמן: הם יגיעו פעמיים בשבוע.

רוחמה אברהם-בלילא: אני מבקשת להוסיף: כיוון שיש רשויות שנמצאות בבעיה ולא משלמות משכורת, אם אנחנו נגשים לפתרון של הבעיה הזאת, אני לא פוטרת את איתן רוב מלהגיע לכאן ולמצוא פתרון גם למע"מ.

יעקב ליצמן: אז נקיים את זה בישיבה הבאה.

אברהם-בייגה שוחט: אין מע"מ בעיריות.

יעקב ליצמן: אבקש מהשר לסיים את דבריו.

אופיר פינס-פז: ראשית, אני מקבל את הערתו של חבר הכנסת אורון בחברות, כמובן.

אופיר פינס-פז: אני חושב שצריך להציג את הדברים בפני ועדת הכספים בשקיפות מלאה.

אופיר פינס-פז: יש ויכוח קשה בתוך הממשלה – ואני לא בצד המיעוט.

יעקב ליצמן: לא בממשלה.

יעקב ליצמן: יש ויכוח עם השר.

אופיר פינס-פז: אני רוצה לומר מה אני מתכוון לעשות, והממשלה תחליט: בהנחה שענין האשראי לא מסתייע, ביקשתי על פי הפרוצדורה ושמתי הצעת החלטה בממשלה בשבוע הבא - להחליף 500 מיליוני ש"ח בתקציב מדינה במקום האשראי על 5-6 חודשים שכבר הלכו לאיבוד.

אופיר פינס-פז: הבקשה שלי לא התייחסה לכל 1.5 מיליארדי השקלים; זה כמובן מוגזם ולא נדרש בשלב הזה.

אופיר פינס-פז: זה בא להכרעת הממשלה, ויש לי תחושה שהבקשה הזאת יכולה להיענות בחיוב על ידי הממשלה כי אני מכיר את עמדות השרים.

אופיר פינס-פז: אם כן, זוהי הצעת הפתרון שלי למצב שבו אין תשובה.

חיים אורון: שר האוצר יציע קיצוץ flat, ויורידו את זה בחזרה ממקום אחר.

אופיר פינס-פז: בכל אופן, מישהו מוכרח לתת תשובה למצב שבו ענין האשראי לא מסתייע למרות הניסיונות, למרות ועדת הכספים ולמרות כל המאמצים.

יעקב ליצמן: תודה.

יעקב ליצמן: חבר הכנסת שוחט, בבקשה.

אברהם-בייגה שוחט: אדוני, אי אפשר כבר שלא לחייך בישיבות האלה בנושא האשראי.

אברהם-בייגה שוחט: בכל אופן, אני רוצה לשאול את מנכ"לי משרד האוצר והפנים: אי אפשר לתאר ביזיון גדול של שלטון מרכזי יותר מההתנהלות הזאת לאחר חתימת ההסכמים, לאחר מספר חודשים, לאחר שמדי שבוע שומעים את ה- - - של ראש הממשלה שאומר שתוך 48 שעות או תוך שבוע זה ייפתר.

אברהם-בייגה שוחט: לא יכול להיות.

אברהם-בייגה שוחט: הכל בולשיט, הכל קשקוש, שום דבר לא רציני בענין הזה וכך זה מתנהל.

אברהם-בייגה שוחט: לכן זה כבר מעורר גיחוך.

אברהם-בייגה שוחט: בכל אופן, אני רוצה לשאול: נניח שיהיה הסדר בעוד שבוע לגבי בנק אוצר החייל--

גדעון בר-לב: לא רק הבנק; כל המערכת הבנקאית.

אברהם-בייגה שוחט: אני רוצה להבין האם הפתרון הזה הוא פתרון מצומצם לנושא של מימון בנקאי להסדרי תוכנית ההבראה – ונדמה לי שזה 1.5 מיליארדי ש"ח על פני שלוש שנים, כלומר 500 מיליוני ש"ח בשנה; האם זה מאפשר למערכת המוניציפלית לעמוד מול הבנקים בענייני אשראי או שהעסק הזה נשאר סגור ונעול.

אברהם-בייגה שוחט: אם זה פותר את בעיות תוכניות ההבראה – זה חשוב.

אברהם-בייגה שוחט: אבל אם המערכת המוניציפלית תמשיך להיות מערכת שאין בה נגישות לקווי אשראי ויכולת להתמודד מול הענין, ואם היא נשארת לבד בענין - כי בנוסף לחוסר האמינות שלה ובנוסף לעובדה שחלק מהיישובים החלשים ביותר צריכים את הכסף והבנקים לא רוצים להביט עליהם בכלל, אנחנו הרי עשינו בזמנו את תיקון 31, שהוא חמור עוד יותר.

אברהם-בייגה שוחט: אם כן, השאלה היא במה אתם עוסקים – בכיבוי השרפה הזאת או בפתרון כולל של נגישות להון של הרשויות.

יעקב ליצמן: חבר הכנסת אורון, בבקשה.

חיים אורון: הודעתי כבר עשר פעמים שהצבעתי בעד החוק מתוך רצון לפתור את בעית המשכורות.

חיים אורון: בקיצור, זה כישלון של הוועדה ואני לא רוצה לחזור ולדון בכך כעת.

חיים אורון: אני מכיר מערכת שהבנקים התלבשו עליה.

חיים אורון: אני לא חושב שהבעיה היא 1.5 מיליארדי ש"ח, אדוני המנכ"ל.

חיים אורון: אתם תפתרו את הבעיה של תוכנית ההבראה, ורוב הרשויות המקומיות החלשות לא יוכלו להתקיים בלי מערכת בנקאית.

חיים אורון: אני לא יודע אם אתם עוסקים גם בשאלה הזאת.

חיים אורון: המערכת הבנקאית יודעת להחליט היום עם מי היא לא רוצה לעבוד.

חיים אורון: אם לא תתנו תשובה לבעיה הזאת – ויתכן שהיא מעבר ל-1.5 מיליארדי ש"ח – קבוצה גדולה של רשויות מקומיות תעמוד במצב של תפקוד בלתי אפשרי, כאשר העלויות בשוטף יהיו הרבה יותר גבוהות.

חיים אורון: אני אומר את זה מתוך ניסיון עם מערכת אחרת - ההסדר הקיבוצי נראה כך בסופו של דבר; למי שיכול – יש כסף זול, ולמי שלא יכול – אין כסף, והוא משלם הרבה מאוד כסף.

יעקב ליצמן: הדיון הבא יתקיים ביום שני, מהשעה 9:30-10:30.

יעקב ליצמן: חברת הכנסת אברהם, בבקשה.

רוחמה אברהם-בלילא: אדוני היושב ראש, אני מבקשת לברך על הכנסת כל נושא הפתרון של סוגית האשראי לסד זמנים לחוץ.

רוחמה אברהם-בלילא: אני מאמינה שיגיע הפתרון.

רוחמה אברהם-בלילא: עם זאת, אני חושבת שאנחנו צריכים לבדוק כיצד לפתור את כל הבעיה של השלטון המקומי, ולא רק את מצוקת האשראי, שהיא הבעיה הבוערת כרגע.

רוחמה אברהם-בלילא: בנוסף, אני מבקשת לראות כאן בישיבה הבאה את איתן רוב.

רוחמה אברהם-בלילא: נקודה נוספת: כשדנו בתקציב משרד הפנים, לא תוקצבו שם הרבה מאוד נושאים.

רוחמה אברהם-בלילא: בין השאר – נושא העלאת שארית אתיופיה לא תוקצב.

רוחמה אברהם-בלילא: ב-22 בפברואר קיבלתי מכתב מיועץ ראש הממשלה אורן מגנזי, ובו הוא מודיע לי שתוך מסגרת זמן בת שלושה ימים מתכוונים משרד האוצר ומשרד ראש הממשלה להאיץ את כל הפעילות של הבאת בני הפלשמורה.

רוחמה אברהם-בלילא: עם זאת, אני קוראת את סעיף 6, לפיו "משרד הפנים יאט את קצב מתן האשרות לישראל במחנות באתיופיה".

רוחמה אברהם-בלילא: בבסיס התקציב של משרד הפנים הנושא הזה לא מתקוצב.

רוחמה אברהם-בלילא: תודה.

יעקב ליצמן: תודה.

יעקב ליצמן: חבר הכנסת איוב קרא.

איוב קרא: אדוני היושב ראש, חבריי חברי הכנסת.

איוב קרא: אני רוצה לפנות למנכ"ל משרד האוצר, ולומר לו שהיו תוכניות הבראה שהורכבו מכשליש, שליש ושליש.

איוב קרא: הרשויות עשו מעל ומעבר בנושאי ההתייעלות הקשורים אליהן.

איוב קרא: האשראי הזה היה צריך להינתן לפני חודשים רבים.

איוב קרא: רק הריביות מהוות לדעתי בעיה בפני עצמה.

איוב קרא: לא זו בלבד: לצערי הרב, הממשלה לא רק שאיננה מכבדת את חלקה בענין הזה, היא גם מחייבת אותן לשלם מס הכנסה, ביטוח לאומי וכן הלאה.

איוב קרא: לכן צריך לפעול גם בנוגע לנושאים הללו.

איוב קרא: כל עוד אין פתרון לתוכנית ההבראה כולה, צריך לעצור את זה, וזה נתון בידכם.

איוב קרא: אסור לרדוף אותם כאשר אתם לא בסדר מהצד שלכם.

יעקב ליצמן: תודה רבה.

יעקב ליצמן: חבר הכנסת יצחק כהן, בבקשה.

יצחק כהן: אני מקווה שסדרת הדיונים הזאת, שתתקיים מדי שבוע, תזרז את השלמת הטיפול בענין.

יצחק כהן: עם זאת, אפשר לעשות פעולה אחת באופן מיידי – ודיברתי על כך עם מנכ"ל משרד הפנים: יש את מסלולי החח"ד, שעומדים על 11%.

יצחק כהן: זוהי רבית רצחנית.

יצחק כהן: אפשר למחזר את זה לכל הפחות; אין צורך להמתין לפתרון המושלם – לכל הפחות להעמיד את ההלוואות על רבית 6% של הלוואות רגילות.

יצחק כהן: אתן את הדוגמה של דימונה: דימונה נמצאת ב-15 מיליוני חח"ד, והוא משלם מדי חודש 150 אלף ש"ח, זאת כאשר הוא יכול היה לשלם 36 אלף ש"ח.

יצחק כהן: זהו נושא שאפשר לפתור מהיום למחר.

יעקב ליצמן: תודה רבה.

יעקב ליצמן: חבר הכנסת מג'אדלה יושב ראש ועדת הפנים, בבקשה.

גאלב מג'אדלה: אדוני היושב ראש, אני מעריך מאוד את הסגנון שלך של ביצוע מעקב עקבי אחר התנהלות הממשלה, האוצר והפנים בנושא השלטון המקומי.

גאלב מג'אדלה: השלטון המקומי הוא הקהילה שלנו; זה הבית שלנו, הרחוב שלנו והשכונה שלנו.

גאלב מג'אדלה: כדאי שנזכור את זה.

גאלב מג'אדלה: כיושב ראש ועדת הפנים ואיכות הסביבה, אני מתגייס כדי לתמוך במאבק שלך.

יעקב ליצמן: אני מודה לך, אדוני.

יעקב ליצמן: כפי שאמרתי, ביום שני, בשעה 9:30 נקדיש דיון בן שעה אחת לנושא.

יעקב ליצמן: חבר הכנסת דני יתום, אחרון הדוברים:

דני יתום: אני מרגיש שאנחנו בקומקום, בתרגום מאידיש.

דני יתום: בסופו של דבר אנחנו סובבים סחור סחור.

דני יתום: אני חושב שהוועדה הזאת צריכה להיות מאוד מודאגת ומוטרדת מהאופן שבו השלטון המקומי מתנהל כתוצאה מהתעלמות השלטון המרכזי מגורלו.

דני יתום: אני משוכנע שאם השלטון המקומי היה חשוב למישהו בממשלה, היו כבר מוצאים את הדרך כדי לפתור את הבעיה.

דני יתום: זה בלתי מתקבל על הדעת.

דני יתום: הדרך שבה הממשלה נוקטת בהתייחסה לשלטון המקומי מזה חודשים הוא דבר בלתי נסבל – ואני חבר בקואליציה היום.

דני יתום: זה לא כישלון של הוועדה הזאת.

דני יתום: אדוני שר הפנים, נכון הוא שלוועדה הזאת יש תפקיד, אבל האחריות מוטלת על כתפי הממשלה.

דני יתום: אתה חבר ממשלה, והאחריות מוטלת על כתפי הממשלה.

דני יתום: אנחנו נעשה כל מאמץ כדי לעזור, אבל לצערי הרב לעתים הקול שלנו אפילו לא מוחזר כהד.

דני יתום: מעבר לענין הזה, אני מבקש שתתקבל החלטה על כך שנצא בתביעה לממשלה, לפיה היא תמצא פתרון לבעיה שיהיה מורכב משני חלקים: (א) היא תתן באופן מיידי את תקציב הגישור, עליו מדבר שר הפנים; (ב) מנכ"ל משרד האוצר שנמצא כאן יחוייב לסיים את התהליך שבו הוא מצוי בתוך שבועיים.

יעקב ליצמן: תודה לחבר הכנסת דני יתום.

יעקב ליצמן: כפי שאמרתי, נקיים ישיבה נוספת בענין ביום שני.

יעקב ליצמן: תודה לכולכם, הישיבה נעולה.